Moordbeskuldigde sal moet wag vir borgtogaansoek | Netwerk24
Deur Jana Breytenbach 24 Julie 2018 15:49
Die man van Mitchells Plain wat aangekla word van die moord op Stacey Adams (6) sal moet wag voordat hy 'n aansoek om borgtog kan indien.
Christopher Lee Brown (25) het Dinsdag in die landdroshof in Mitchells Plain verskyn waar sy saak tot 16 Augustus uitgestel is.
Christopher Lee Brown (25), wat Dinsdag in die landdroshof in Mitchells Plain verskyn het. Foto: Jaco Marais
Brown het Stacey na bewering vermoor en moontlik ook verkrag. Stacey se ma, Sasha-Lee Adams (24), en Brown was glo in 'n verhouding, maar sy het die verhouding verbreek.
Haar lyk is op 24 Junie gevind langs Brown se wendyhuis, reg langs Adams se huis. Die polisie het later 'n panga onder die wendyhuis gekry.
Met Brown se eerste verskyning het die staatsaanklaer, Juwaya Kleinsmith, gesê Brown het verskeie sake hangend teen hom, onder meer een van moord, aanranding met die doel om ernstig te beseer en die onwettige besit van 'n vuurwapen.
Brown se saak is toe tot 24 Julie uitgestel sodat hy 'n aansoek om borgtog kan indien.
Dinsdag was daar net 'n afloslanddros en die saak is weer uitgestel sodat die aanvanklike landdros, Cathy Steyn, die aansoek kan aanhoor.